JY LEES NOU Jani se DIY-blog: Die eenvoudige aartappel-stensil op sy beste
Jani Goussard van Paint & Decor deel haar nuutste projekte met SARIE.com en wys jou stap vir stap hoe om dit sélf te doen. Dié week wys sy hoe om baie mooi stensil-drukke met 'n eenvoudige aartappel te doen.
Soms is die eenvoudigste dinge in die lewe regtig die moeite werd om weer te probeer! Terwyl ek tafels vir ons koffiewinkel geverf het, het ek met verskeie dekoratiewe verftegnieke eksperimenteer. Ek het die goeie ou aartappelstensil-tegniek weer op die proef gestel en ek is mal daaroor! Dit is só maklik en doeltreffend. Die geheim is om die ontwerp en kleure modern te hou.
Lekker groot vars aartappels
Koekie-uitdrukkers met interessante patrone
'n Skerp, klein kombuismessie
PVA-verf (ek beveel aan Annie Sloan Chalk Paint™)
'n Tafel om te stensil (of sommer net papier om jou eie geskenkpapier van te maak!)
Koop lekker groot, ferm aartappels om mee te werk. Besluit watter kleure jy vir jou stensil-tegniek wil gebruik.
Verf die tafel of basis waarop jy wil stensil in die kleur van jou keuse.
Sny die aartappels in die middel deur. Soek vir jou 'n paar oulike koekiedrukkers. Jy kan ook enige patroon of letter met 'n messie vryhand uit die aartappel sny.
Druk die koekiedrukker redelik diep in die aartappel, omtrent so 6 mm.
Stap 3: Kerf af
Sny met 'n skerp kombuismessie die buitenste dele van die aartappel rondom die koekiedrukker se patroon uit.
En jy het jou eerste stensil gemaak! Deesdae is daar die mooiste koekiedrukkers waarmee jy maklik interessante stensils kan maak.
Stap 4: Verf en stensil
Druk die aartappel-stensils op 'n absorberende lappie om dit droog te maak. Jy kan ook die aartappels bietjie laat staan sodat dit effens uitdroog – hoe droër die aartappel, hoe duideliker sal die patroon wees.
Gebruik kleiner en groter patrone deurmekaar en speel lekker met kleur. Gebruik jou verbeelding en maak enige oppervlak pret met jou unieke stensils. Ek hou spesifiek van die tafel wat ek net half geverf het en toe met stensil-voëltjies verder versier het.